Վահրամ Բաբայան (երաժիշտ)

Վահրամ Օհանի Բաբայան (), կոմպոզիտոր, դաշնակահար։ ՀՀ արվեստի վաստակավոր գործիչ (2014)ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԱՏՎԱՎՈՐ ԿՈՉՈՒՄՆԵՐ ՇՆՈՐՀԵԼՈՒ ՄԱՍԻՆ։

 Կենսագրություն 
Առաջին լուրջ ստեղծագործությունները գրել է 6 տարեկանում, 9 տարեկանում գրել է սիմֆոնիա լարային նվագախմբի համար։ 1968-1972 թվականներին սովորել է Երևանի Կոմիտասի անվան պետական կոնսերվատորիայի դաշնամուրի (պրոֆեսոր՝ Վահե Ահարոնյանի դասարան), 1973 թվականին՝ կոմպոզիցիայի (պրոֆեսոր՝ Գրիգոր Եղիազարյանի դասարան) բաժիններում։

1973 թվականից ԽՍՀՄ կոմպոզիտորների միության անդամ է։

1998 թվականից Հայաստանում կազմակերպվում են Վահրամ Բաբայանի երաժշտության փառատոներ (1998 թվականին՝ Առաջին փառատոն, նվիրված կոմպոզիտորի ծննդյան 50-ամյակին, 2005 թվականին՝ Երկրորդ փառատոն, նվիրված նրա ստեղծագործական գործունեության 50-ամյակին)։

Վահրամ Բաբայանի ստեղծագործությունները հրատարակվել են Ֆրանսիայում, Անգլիայում, Ռուսաստանում և Հայաստանում։ Հեղինակ է երաժշտական խնդիրների վերաբերյալ բազմաթիվ նշանակալից հոդվածների։ Դասավանդում է Երևանի Կոմիտասի անվան պետական կոնսերվատորիայում։

 Մրցանակներ 
 Երրորդ սիմֆոնիա ստեղծագործություն, ըստ բանաստեղծի «Աբու-Լալա Մահարի» պոեմի, Ավետիք Իսահակյանի 100-ամյակին նվիրված հանրապետական մրցույթի մրցանակ, 1975 
 Հայաստանի Լենինյան կոմերիտմիության մրցանակի դափնեկիր, 1982 
 «Թեքեյան» մշակութային միության «Վահան Թեքեյան» միջազգային մրցանակի դափնեկիր (2009, Յոթերորդ՝ «Լայպցիգյան» լարային կվարտետի համար) 
 Բաբայանի Hymne դաշնամուրի և լարային նվագախմբի համար ստեղծագործությունն արժանացել է Համաշխարհային Հայկական կոնգրեսի, Ռուսաստանի հայերի միության «Լավագույն ստեղծագործության համար» մրցանակի, 2009 
 Վահրամ Բաբայանը պարգևատրվել է Հայաստանի Հանրապետության մշակույթի նախարարության Ոսկե մեդալ, 2011

 Ստեղծագործություններ 
Ստեղծագործում է բոլոր ժանրերում. ունի 6 օպերա՝ «Օտարականը» (1970), «Բեթհովենի նամակները» (1977), «Համլետ» (1990), «Liramlarum» (2002), «Երգ սիրո և գեղեցկության մասին» (2003), «Մուսա լեռան 40 օրը» (2004), 4 բալետ.՝ «Պիգմալիոն» (1975), «Պան» (1977), «Դեպի Լույս» (1995, պրեմիերան՝ 1995 թվականին Բալթիմորում (ԱՄՆ), «Փոքրիկ իշխանը» (1998), 2 օրատորիա՝ «Քրիստոսը խոսում է» (1991), «Քրիստոսի կյանքից» (1995), 9 սիմֆոնիա (1964, 1968, 1972, 1977, 1981, 1985, 1988, 1998, 2009), 2 սիմֆոնիկ պոեմ, բազմաթիվ կոնցերտներ (5-ը՝ դաշնամուրի համար), 3 կամերային սիմֆոնիա, Սիմֆոնիա հարվածային գործիքների համար, 4 երգչախմբային սիմֆոնիա, ստեղծագործություններ լարային նվագախմբի համար, 7 լարային կվարտետ, դաշնամուրային կվարտետ, փողային կվինտետ, դաշնամուրային տրիո, բազմաթիվ սոնատներ տարբեր գործիքների համար (7-ը՝ դաշնամուրի համար), վոկալ շարքեր, երաժշտություն երեխաների համար և այլն։

Վահրամ Բաբայանի ստեղծագործությունները հնչել են աշխարհի 35 երկրներում (ԱՄՆ, Գերմանիա, Ավստրիա, Ֆինլանդիա, Անգլիա, Ճապոնիա, Արգենտինա, Իտալիա, Ֆրանսիա, Շվեյցարիա, Հունգարիա, Ռումինիա, Ռուսաստան և այլուր)՝ բազմաթիվ հեղինակավոր փառատոներում և համերգներում։ Լինելով փայլուն դաշնակահար, Վահրամ Բաբայանը ելույթներ է ունեցել տասից ավելի երկրներում։ Նրա ստեղծագործություններն առանձնանում են հոգեբանական խորությամբ, ինքնատիպ աշխարհայացքով և փիլիսոփայականությամբ։ Ստեղծագործական վաղ շրջանին հատուկ է ավանգարդիստական կողմնորոշումը, միջին շրջանում կոմպոզիտորը հակվում է դեպի նեոռոմանտիզմ, հասուն շրջանում՝ դեպի էքսպրեսիոնիզմ։

 Ծանոթագրություններ 

Կատեգորիա:Կոմպոզիտորներ այբբենական կարգով
Կատեգորիա:Հայ դաշնակահարներ
Կատեգորիա:Հայ կոմպոզիտորներ